**Til klubber og forbund**

NKKs vedtatte lovmaler

# Innledning

NKKs vedtatte lovmaler gjelder for alle NKKs klubber og forbund. Dagens lovmaler ble vedtatt endret på NKKs Representantskapsmøte (RS) i sak 5k 2017. På RS 2021 ble det i sak 5a vedtatt følgende endring til lovmalene når det gjelder digitale årsmøter

*Det presiseres i NKKs lover at deltakelse i digitale møter som gjennomføres innenfor rammen av NKK, regnes som personlig fremmøte.*

*Hovedstyret gis fullmakt til å sørge for at NKKs lovkomite tilpasser endringen til NKKs lover og lovmaler.*

*Herunder inntas at det vil være opp til styrene å avgjøre om møtet skal avholdes som fysisk møte eller elektronisk møte. Dersom møtet avholdes elektronisk, skal dette være på en plattform anbefalt av NKK*

NKKs Lovkomite ble forelagt saken slik at de nødvendige endringer ble tilpasset lovmalene.

Lovkomiteen uttaler:

*Etter NKKs lovmal for NKKs medlemsklubber og forbund § 3-1 første ledd heter det at «Klubbens høyeste myndighet er Årsmøtet og avholdes hvert år innen [dato] (…)». Lovmalen inneholder ingen reguleringer av hvor årsmøtet skal avholdes. Imidlertid følger det følger av lovmalens § 3-2 fjerde ledd (vedtatt av NKKs representantskapsmøte 2017) at det på årsmøtet «[…] kun kan stemmes ved personlig fremmøte, ved forhåndsstemme eller fullmakt. […]». Dette forutsetter fysisk møte.*

*Lovmalens § 3-5 fjerde ledd første punktum gjelder reglene for ordinært årsmøte så langt de passer. Siden bestemmelsen ikke har øvrige regler om fremmøte, er det altså lovmalens § 3-2 som regulerer hvordan det kan stemmes.*

*Når det gjelder behovet for lovendringer, vises til den begrunnelse som er gitt ovenfor.*

*Lovkomiteen har fått i oppdrag å foreslå formuleringer til nødvendige endringer lovmalen. Definisjonen av årsmøte må forstås slik at også digitale årsmøter omfattes av ordlyden i § 1-3.*

*Adgangen til å avholde digitalt årsmøte foreslås stadfestet i § 3-1.*

# Endringene i de ulike bestemmelser

Endringene inntatt i rødt slik at det skal være enklere å se hva som er endret i lovmalen.

Lovmalene finner du her: [Lovmal for klubb](https://www.nkk.no/getfile.php/132022798-1647332941/Dokumenter/Om%20NKK/Organisasjonen/Strategiske%20dokumenter/Lovmal%20for%20klubber%202017.pdf) og her: [Lovmal for forbund](https://www.nkk.no/getfile.php/132022801-1647332972/Dokumenter/Om%20NKK/Organisasjonen/Strategiske%20dokumenter/Lovmal%20for%20forbund%202017.pdf)

## § 3-1 - klubber

I lovmalen for klubber § 3-1 første ledd foreslås følgende tillegg:

*Klubbens høyeste myndighet er Årsmøtet og avholdes hvert år innen [dato]. Årsmøtet kan også holdes helt eller delvis uten fysisk møte, herunder ved hjelp av elektroniske hjelpemidler. Styret i klubben beslutter hvordan årsmøtet skal gjennomføres.*

I aksjeloven § 5-8 nr. 4 om gjennomføring av generalforsamling er styrets ansvar for gjennomføring av elektroniske generalforsamlinger synliggjort. Det foreslås inntatt et siste ledd i lovmalens § 3-1 tilsvarende ordlyden man finner i aksjeloven:

*Blir årsmøtet holdt som digitalt møte, skal styret sørge for at det foreligger systemer som sikrer at lovens krav til årsmøte er oppfylt. Systemene må sikre at deltakelsen og stemmegivningen kan kontrolleres på en betryggende måte, og det må benyttes en betryggende metode for å autentisere avsenderen. For øvrig gjelder retningslinjer for avholdelse av digitalt årsmøte fastsatt av NKKs Hovedstyre.*

## § 3-1 - forbund

Tilsvarende lovmalen for forbund § 3-1 første ledd:

*Forbundets høyeste myndighet er Årsmøtet og avholdes hvert år innen [dato]. Årsmøtet kan også holdes uten fysisk møte, herunder ved hjelp av elektroniske hjelpemidler. Styret i forbundet beslutter hvordan årsmøtet skal gjennomføres.*

## § 3-2 - klubber

Lovmalen for NKKs medlemsklubber § 3-2 første ledd og tredje ledd endres til:

*Alle klubbens medlemmer som har betalt kontingenten i det år årsmøtet avholdes [og har vært medlem i minst 3 uker] har møterett og stemmerett på årsmøtet, uavhengig av om møtet avholdes fysisk eller helt eller delvis digitalt. (…).*

*(…) Det kan kun stemmes ved personlig fremmøte, ved forhåndsstemme eller ved fullmakt. Med personlig fremmøte menes også gyldig elektronisk deltakelse på årsmøtet.*

## § 3-2 - forbund

Lovmalen for forbund § 3-2 første og fjerde ledd endres til:

*Alle forbundets medlemmer som har betalt kontingenten for det år årsmøtet avholdes har møterett og stemmerett på årsmøtet, uavhengig av om møtet avholdes fysisk eller helt eller delvis digitalt. (…).*

*(…) Det kan stemmes ved personlig fremmøte, ved forhåndsstemme eller ved fullmakt. Med personlig fremmøte menes også gyldig elektronisk deltakelse på årsmøtet.*

## § 3-3 - klubber

Videre bør det også inntas krav om at innkallingen sendes ut slik at medlemmene enkelt kan koble seg på elektroniske hjelpemidler når årsmøtet skal avholdes. Lovmalens § 3-3 bør derfor innta følgende:

*Årsmøtedato skal bekjentgjøres for medlemmene med minst 8 ukers varsel.*

*Det skal av styret innkalles til ordinært årsmøte med minst 2 ukers frist. Innkallingen skal sendes, enten pr post, e-post, i medlemsblad eller publiseres på klubbens nettsider.*

*Med innkallelsen skal følge:*

*- Informasjon om digitalt årsmøte og hvordan det skal avholdes dersom styret beslutter at møtet skal avholdes digitalt.*    
*- Saksliste*   
*- Årsberetning*   
*- Regnskap med revisors beretning*   
*- Forslag eller saker som medlemmene eller styret ønsker behandlet. Forslag fra medlemmene må være styret i hende/poststemplet senest 4 uker før møtedato.*

## § 3-3 - forbund

Tilsvarende i lovmalen for medlemsforbund §3-3:

*Årsmøtedato skal bekjentgjøres for medlemsklubbene med minst [antall anbefalt: 8 ] ukers varsel.*

*Det skal av styret innkalles til ordinært årsmøte med minst [antall anbefalt: 4] ukers frist.*

*Innkallingen skal sendes, enten pr post, e-post, i medlemsblad eller publiseres på forbundets nettsider.*

*Med innkallelsen skal følge:*

*- Informasjon om digitalt årsmøte og hvordan det skal avholdes dersom styret beslutter at møtet skal avholdes helt eller delvis digitalt.*

*- Saksliste*

*- Årsberetning*

*- Regnskap med revisors beretning*

*- Forslag eller saker som medlemmene eller styret ønsker behandlet. Forslag fra medlemmene må være styret i hende/poststemplet senest [antall] uker før møtedato.*

*- Budsjett for neste år*

*- Forslag til kandidater til valgene. Forslag på kandidater må være Valgkomiteen i hende/poststemplet senest [antall] uker før møtedato.*

## § 4-3 - klubber

Det bør videre presiseres at styret har slik myndighet i § 4-3 (styrets oppgaver). Lovmalen for NKKs medlemsklubber foreslås endret til:

* *lede klubben mellom årsmøtene*
* *avholde årsmøte, herunder i hvilken form årsmøtet skal gjennomføres*
* *drive klubben i samsvar med klubbens formål*
* *gjennomføre beslutninger truffet av årsmøtet*
* *oppnevne og avvikle komiteer, oppnevne representanter for klubben, og utarbeide retningslinjer for særkomiteer, [avlsråd, gjelder kun raseklubb, eventuelt redaktør]*
* *søke å koordinere sine aktiviteter med andre klubber eventuelt via den lokale NKK-regionen*
* *velge/oppnevne sekretær og kasserer innen- eller utenfor styret*
* *Eventuelt oppnevne representant til NKK-regionens årsmøte*

## § 4-3 - forbund

For NKKs medlemsforbund endres lovmalen § 4-3 til:

* *lede forbundet mellom årsmøtene*
* *avholde årsmøte, herunder i hvilken form årsmøtet skal gjennomføres*
* *drive forbundet i samsvar med forbundets formål*
* *gjennomføre beslutninger truffet av årsmøtet*
* *oppnevne og avvikle komiteer og representanter for forbundet, og utarbeide retningslinjer for komiteer, [avlsråd, eventuelt redaktør]*
* *søke å koordinere sine aktiviteter med andre klubber eventuelt via den lokale NKK-regionen*
* *velge/oppnevne sekretær og kasserer innen- eller utenfor styret*

Med disse endringene vil det ikke være tvil om hvem som har myndighet til å beslutte hvilken form som skal benyttes for å gjennomføre årsmøtet.

I tillegg må også § 3-2 første ledd, samt tredje ledd endres slik at møte- og stemmeretten gjelder selv om møtet avholdes digitalt.

# Lovmalen – et obligatorisk krav

Lovmalen er obligatorisk for alle NKKs klubber og forbund. Dette innebærer at alle medlemsklubber og forbund må vedta lover i samsvar med NKKs lovmaler. Dette følger av NKKs lover § 2-1 (3)

*NKKs klubber og forbund skal ha lover som samsvarer med de obligatoriske krav i NKKs til enhver tid gjeldende lovmal for klubber og forbund. Lovmalen gjelder uavhengig av om bestemmelsene er tatt inn i klubben eller forbundets eget lovverk.*

Endringene i lovmalen vedrørende digitale årsmøter må anses å gjelde de «obligatoriske krav». Dette innebærer at klubber og forbund må innta endringene i sine lover. Dette gjøres ved at årsmøtet/ generalforsamling i klubb eller forbund vedtar endringene i sine lover på første ordinære årsmøte/ generalforsamling. Lovendringer kan ikke gjennomføres på et ekstraordinært årsmøte/ generalforsamling.

Ettersom endringene i lovmalen gjelder de obligatoriske deler, innebærer dette at klubben/ forbundet kan avholde digitale årsmøter etter reglene gitt i lovmalene selv om endringene ikke er vedtatt inn i klubben/ forbundets lover.

**Årsmøtet/ generalforsamlingen er klubben/ forbundets høyeste myndighet, og skal avholdes hvert år.**

Årsmøtets oppgaver er nærmere beskrevet i klubben/ forbundets lov. Der fremgår det også hvordan innkalling skal foregå og hvordan årsmøtet skal gjennomføres.

Årsmøtet legger grunnlaget for klubben/ forbundets virksomhet. Alle medlemmer som ønsker å være med på å bestemme hvordan klubben skal drives, bør delta på årsmøtet.

**Anbefalt digital plattform**

Det finnes ulike digitale løsninger for gjennomføring av årsmøter, og det er klubbens styre som beslutter hvilken løsning som skal brukes.

Det avgjørende for hvilke elektroniske hjelpemidler som kan benyttes ved gjennomføringen av årsmøtet, er at dette skjer på forsvarlig måte slik at medlemmene har anledning til å delta i behandlingen av, og fatte vedtak i, de saker som iht. organisasjonsleddets egen lov skal behandles av årsmøtet.  Dette omfatter bl.a. en reell mulighet til å sette seg inn i sakene, uttrykke sin mening om sakene, gjøre seg kjent med andre deltakeres oppfatninger og delta i en avstemming om sakene.

NKK anbefaler at et digitalt årsmøte avholdes på en måte hvor medlemmene møtes på samme tid og sted elektronisk, for eksempel ved bruk av Teams eller lignende.

Ved vurdering av andre løsninger må styret selv undersøke i hvilken grad disse dekker klubbens behov.

**Avstemming**

Mange avholder i disse dager digitale årsmøter og har spørsmål knyttet til gjennomføring av digitale, skriftlige valg. Dette kan løses gjennom en utvidelse av e-postadressen klubben har fått fra NKK og som styret nå disponerer, eller ved at klubben går til innkjøp av tjenester utviklet spesifikt for digitale valg. Disse er det flere av på markedet.

Alle klubber har fått en kostnadsfri e-postadresse styret i klubben selv disponerer. Med e-postadressen har klubben mulighet til å utvide tjenestesettet til å også omfatte Teams og andre verktøy i Microsoft 365-pakken, via nettleser. Klubben inngår da en egen avtale med Skykontoret, vår IT-partner på Microsoft 365 (kr 195,- + mva pr mnd). Se lenke for bestilling av dette lenger ned.

Et av verktøyene i Microsoft 365-pakken er Microsoft Forms. Dette verktøyet gir dere mulighet til å utforme avstemminger og andre spørreformular. Det er mulig å dele spørreformular med kun enkelte personer, men disse må da disponere en Office-konto. For å dele en avstemming med alle stemmeberettigede, må lenken deles åpent og de som mottar lenken kan i teorien dele lenken videre og/eller avgi stemme flere ganger.

For å sikre anonymitet i valget, sikker avstemming og kun én stemme per stemmeberettiget, kan styret nedsette en gruppe i form av en kontrollkomité, som administrerer de stemmeberettigede med en unik kode per stemmeberettiget. Dette kan for eksempel settes opp i Word.

I utformingen av skjema for avstemming i Forms kan det legges opp et eget felt der hver enkelt som skal avgi stemme fyller inn sin unike kode som de har fått tilsendt i forkant av kontrollkomitéen. Ved å be den som stemmer om å fylle inn sin unike kode, kan kontrollkomité sikre at hver enkelt kun får avgi stemme én gang per valg og at ingen uten stemmerett får avgi stemme. Kun kontrollkomité bør ha tilgang til skjema over stemmeberettigede og deres unike kode.

[Klikk her for å bestille utvidelse med Teams, Forms mm](https://forms.office.com/Pages/ResponsePage.aspx?id=t35T8nLphEWQ3aheoeDT3yfAArGvhURCrkdKSi-QiYBURFBYWVJFRlVKSlNHNVY5NVZSWVNGVDlGSi4u)

Se også «Veileder digitale årsmøter» for ytterligere veiledning.